เปลี่ยนล้อแม็กใหม่ ประกันจะให้เคลมล้อแม็กใหม่หรือเปล่า?

เปลี่ยนล้อแม็กใหม่ ต้องแจ้งประกันไหม ประกันจะให้เคลมล้อแม็กใหม่หรือเปล่า?

การเปลี่ยนล้อแม็ก คือ อีกหนึ่งความฝันที่คนรักรถอยากทำให้เป็นจริง เพราะนอกจากจะช่วยแต่งรถยนต์คันโปรดให้ออกมาตรงกับความชอบแล้ว การเปลี่ยนล้อแม็กยังช่วยเพิ่มสมรรถนะและความปลอดภัยในการขับขี่ด้วยเช่นกัน

อย่างไรก็ดี เชื่อว่าหลายๆ คนก็คงสงสัยเหมือนกันว่า เมื่อเปลี่ยนล้อแม็กใหม่แล้ว จะต้องแจ้งประกันไหม และถ้าหากเปลี่ยนล้อแม็กใหม่และเกิดอุบัติเหตุขึ้นมา จะสามารถเคลมประกันได้ไหม

หากคุณเป็นอีกคนที่สงสัยเรื่องนี้อยู่ มาหาคำตอบไปกันเลยว่าเปลี่ยนล้อแม็กแล้ว ประกันจะให้เคลมล้อแม็กใหม่หรือไม่?

ล้อแม็กคืออะไร ทำไมต้องเปลี่ยนล้อแม็ก?

ล้อแม็ก คือ ล้อรถยนต์ที่ใส่ไว้ระหว่างช่องว่างของยางรถยนต์ แรกเริ่มเดิมที ล้อแม็กผลิตขึ้นจาก “แม็กนีเซียมอัลลอย” จนทำให้หลายๆ คนเรียกติดปากว่า “ล้อแม็ก” หรือ “ล้ออัลลอย”

อย่างไรก็ดี แม้ว่าในปัจจุบันนี้ ล้อแม็กส่วนใหญ่จะผลิตขึ้นจาก “อะลูมิเนียมอัลลอย” แทนแล้ว แต่คนส่วนใหญ่ก็ยังคงติดเรียกล้อประเภทนี้ว่า “ล้อแม็ก” ไม่มีเปลี่ยนแปลง

โดยทั่วไปแล้ว ล้อแม็กมาพร้อมกับน้ำหนักที่เบา และอมความร้อนได้น้อย จึงทำให้ระบบล้อและช่วงล่างสามารถคลายความร้อนได้มีประสิทธิภาพมากยิ่งขึ้น ซึ่งนอกจากจะช่วยให้เบรกได้ดียิ่งขึ้นแล้ว การเปลี่ยนล้อแม็กยังช่วยเพิ่มสมรรถนะในการขับขี่ได้ดีกว่าล้อเหล็กทั่วไป

โดยเมื่อเจ้าของรถยนต์ตัดสินใจที่จะ “เปลี่ยนล้อแม็ก” แล้ว นอกจากจะเลือกดีไซน์ที่ตรงกับความต้องการแล้ว เจ้าของรถยนต์ยังต้องพิจารณาถึงยาง ขนาดดุมล้อ รวมถึงชุดน็อตล้อที่เข้ากับล้อแม็กใหม่ เพราะหากละเลยในจุดนี้ไป อาจส่งผลต่อการใช้งานและความปลอดภัยในการขับขี่ได้เช่นกัน

ประกันรถยนต์คุ้มครองล้อแม็กอย่างไร?

ประกันรถยนต์จะมีเงื่อนไขความคุ้มครอง “ส่วนที่ติดมากับรถยนต์” ตามเงื่อนไขที่กำหนดไว้ในกรมธรรม์ โดยเงื่อนไขนี้จะให้ความคุ้มครองเฉพาะความเสียหายที่เกิดขึ้นจากอุบัติเหตุที่เข้าเงื่อนไข

เช่น ประกันรถยนต์ชั้น 1 จะให้ความคุ้มครองล้อแม็กในกรณีที่ชน หรือ เฉี่ยวชนกับยานพาหนะอื่น สิ่งของ สัตว์ หรือ เป็นไปตามเงื่อนไขที่บริษัทประกันรถยนต์กำหนด

แต่โดยพื้นฐานแล้ว ความคุ้มครองล้อแม็กจะมีการพิจารณา 2 แบบ ดังนี้

1. ล้อแม็กเดิม ประกันรถยนต์คุ้มครองอย่างไร?

หากเป็นล้อแม็กเดิมที่มาจากโรงงาน หรือ ซื้อรถยนต์คันใหม่ที่มีล้อแม็กมาให้อยู่แล้ว บริษัทประกันรถยนต์อาจให้ความคุ้มครองล้อแม็กนี้ เนื่องจากถือว่าเป็นอุปกรณ์ที่มากับรถยนต์ และประกันรถยนต์จะให้ความคุ้มครองเหมือนกับส่วนอื่นๆ ของรถยนต์ ตามเงื่อนไขที่กำหนดไว้ในกรมธรรม์

2. เปลี่ยนล้อแม็กใหม่ ประกันรถยนต์คุ้มครองอย่างไร?

หากมีการเปลี่ยนล้อแม็กใหม่ หรือ ใช้ล้อแม็กที่เป็นอุปกรณ์แต่งรถยนต์ที่มีราคาสูง เจ้าของรถยนต์จะต้องแจ้งบริษัทประกันรถยนต์ก่อนทำการเปลี่ยนล้อแม็ก เพื่อพิจารณาการรับประกัน คำนวณเบี้ยประกัน และปรับแต่งความคุ้มครองให้ครอบคลุมมากยิ่งขึ้น ซึ่งการพิจารณาจะแตกต่างกันไปตามเงื่อนไขของบริษัทแต่ละแห่งนั่นเอง

อย่างไรก็ดี หากเจ้าของรถยนต์ไม่แจ้งบริษัทประกันรถยนต์ก่อนเปลี่ยนล้อแม็กใหม่ หากเกิดอุบัติเหตุที่ทำให้ล้อแม็กเสียหายขึ้น ก็อาจไม่ได้รับความคุ้มครองในส่วนนี้นั่นเอง

ดังนั้น หากสงสัยว่า “เปลี่ยนล้อแม็ก ต้องแจ้งประกันไหม” คำตอบ คือ ต้องแจ้ง โดยเฉพาะกรณีการใช้ล้อแม็กที่มีราคาสูง โดยขั้นตอนการแจ้งบริษัทประกันรถยนต์ กรณีเปลี่ยนล้อแม็กใหม่ สามารถทำง่ายๆ ดังนี้

ถ่ายรูปบริเวณรถยนต์ที่มีการเปลี่ยนแปลง เช่น ถ่ายรูปล้อแม็ก ยาง ซุ้มล้อ และรายละเอียดต่างๆ ของรถยนต์ที่เปลี่ยนแปลงไปในการเปลี่ยนล้อแม็ก

ติดต่อบริษัทประกันรถยนต์ พร้อมแจ้งเลขที่กรมธรรม์

เจ้าหน้าที่บริษัทประกันรถยนต์จะพิจารณาการรับประกัน ความคุ้มครอง และคำนวณเบี้ยประกันรถยนต์

เมื่อเจ้าหน้าที่ติดต่อกลับมาแล้ว ให้พิจารณาความคุ้มครองและสอบถามรายละเอียดกับเจ้าหน้าที่ให้ครบถ้วนอีกครั้ง

Sunday Tips!
แม้ว่าโดยทั่วไปประกันชั้น 1 จะให้ความคุ้มครองที่ครอบคลุมมากที่สุด แต่ในรายละเอียดของแต่ละบริษัทนั้นแตกต่างกัน
เช่น บางบริษัทอาจคุ้มครองของแต่งรถเฉพาะที่มีการแจ้งไว้ล่วงหน้าเท่านั้น ในขณะที่บางบริษัทอาจมีเงื่อนไขเพิ่มเติม เช่น ต้องมีภาพถ่ายหลักฐาน หรือมีค่าเบี้ยเพิ่มเติมเฉพาะส่วนอุปกรณ์แต่ง
ดังนั้น หากเลือกเปลี่ยนล้อแม็กใหม่ อย่าลืมตรวจสอบรายละเอียดของกรมธรรม์ที่คุณถืออยู่ รวมถึงขอคำแนะนำจากเจ้าหน้าที่ก่อนทำการปรับเปลี่ยนรถยนต์ด้วย

หากคุณเพิ่งติดตั้งล้อแม็กใหม่และเกิดอุบัติเหตุ ลองใช้บริการ Snap & Claim เคลมประกันรถเองได้ทันที ไม่ต้องรอเจ้าหน้าที่
รู้จักฟีเจอร์ Snap & Claim จาก Sunday เคลมง่ายผ่านแอป Jolly ใช้เวลาไม่ถึง 5 นาที!

กรณีไหนเคลมล้อแม็กไม่ได้?

แม้ว่า “ล้อแม็ก” จะเป็นชิ้นส่วนที่สำคัญของรถยนต์ และสามารถอยู่ภายใต้ความคุ้มครองของประกันรถยนต์ได้ แต่ก็ยังมีบางกรณีที่ประกันจะไม่ครอบคลุม โดยเฉพาะอย่างยิ่งหากความเสียหายนั้นไม่ได้เกิดจากอุบัติเหตุที่ชัดเจน หรือเกิดจากการใช้งานรถอย่างไม่ระมัดระวัง เช่น

ล้อแม็กเสียหายจากการใช้งานตามปกติ เช่น ขับลุยถนนขรุขระ หรือ ขับรถยนต์ตกหลุมจนแม็กคด

การแต่งรถโดยไม่แจ้งประกันล่วงหน้า

ล้อแม็กถูกขโมย โดยประกันรถยนต์บางบริษัทอาจไม่คุ้มครองอุปกรณ์แต่งรถหากไม่แจ้งไว้ก่อน

อุบัติเหตุที่ไม่เข้าข่ายความคุ้มครองของประกันรถยนต์ ตามเงื่อนไขที่กำหนดไว้ในกรมธรรม์

ดังนั้น ก่อนจะเคลมล้อแม็กทุกครั้ง เจ้าของรถควรตรวจสอบ “เหตุการณ์ที่เกิดขึ้น” ว่าเข้าเงื่อนไขของกรมธรรม์หรือไม่ และหากไม่แน่ใจควรสอบถามเจ้าหน้าที่โดยตรง

Sunday Tips!
Q: แม็กแตก เคลมประกันได้ไหม?
A: สามารถเคลมได้ เฉพาะกรณีที่เสียหายจากอุบัติเหตุที่เข้าเงื่อนไขของประกันรถยนต์ และล้อแม็กจะต้องอยู่ในรายการทรัพย์สินที่แจ้งกับบริษัทประกันรถยนต์เอาไว้

Q: ล้อแม็กเป็นรอย เคลมได้ไหม?
A: ต้องพิจารณาตามเงื่อนไขของอุบัติเหตุในความคุ้มครองของประกันรถยนต์ เช่น หากเป็นความเสียหายที่ไม่เข้าข่ายเป็นความเสียหายจากอุบัติเหตุ หรือ ไม่สามารถพิสูจน์ได้ว่าเป็นเหตุจากอุบัติเหตุ ก็อาจเคลมล้อแม็กกับประกันรถยนต์ไม่ได้นั่นเอง

รู้แบบนี้แล้ว หากคุณมีแผนจะเปลี่ยนล้อแม็กใหม่ สิ่งสำคัญที่ต้องใส่ใจ คือ การแจ้งบริษัทประกันรถยนต์อย่างถูกต้องและครบถ้วน โดยเฉพาะเมื่อล้อแม็กเป็นของแต่งที่มีมูลค่าสูง หรือ ต่างไปจากของเดิมที่มาจากโรงงานรถยนต์

โดยการแจ้งของแต่งรถให้ประกันรับรู้ตั้งแต่ต้นไม่เพียงช่วยให้คุณ “เคลมล้อแม็ก” ได้เมื่อเกิดเหตุ แต่ยังช่วยป้องกันความเข้าใจผิด หรือการถูกปฏิเสธความคุ้มครองจากประกันในภายหลังด้วยเช่นกัน

แต่ไม่ว่าจะอย่างไร ก่อนตัดสินใจเปลี่ยนล้อแม็ก อย่าลืมตรวจสอบเงื่อนไขของกรมธรรม์รถยนต์ และติดต่อบริษัทประกัน เพื่ออัปเดตข้อมูลทรัพย์สินให้ครบถ้วนทุกครั้ง เพื่อให้แม็กใหม่ของคุณได้รับการดูแลอย่างมั่นใจตลอดเส้นทาง

สำหรับใครที่มีข้อสงสัยเพิ่มเติม สามารถแอดไลน์ถามซันเดย์ได้ที่ Line OA: @easysunday เพื่อสอบถามเจ้าหน้าที่โดยตรงได้ทันที